ORDE do 20 de decembro de 2018 pola que se aproban os plans de xestión para recursos específicos en Galicia para o ano 2019.
Consellería do Mar — III. Outras disposicións — 27/12/2018

A Lei 11/2008, do 3 de decembro, de pesca de Galicia, modificada pola Lei 6/2009, do 11 de decembro, contempla a explotación dos recursos específicos, que se definen como aquelas especies marisqueiras que polas súas características biolóxicas, pola súa técnica de extracción ou polas especificidades da súa comercialización requiren un sistema de xestión que atenda estas particularidades.
O Decreto 15/2011, do 28 de xaneiro, polo que se regulan as artes, aparellos, útiles, equipamentos e técnicas permitidos para a extracción profesional dos recursos mariños vivos en augas de competencia da Comunidade Autónoma de Galicia, establece que a explotación dos recursos específicos realizarase a través de plans de xestión aprobados pola consellería competente en materia de marisqueo.
A Orde do 30 de decembro de 2015 pola que se regula a explotación dos recursos específicos no ámbito da Comunidade Autónoma de Galicia, establécese o réxime necesario para que a explotación marisqueira destes recursos se realice durante todo o ano coas garantías dunha boa xestión do recurso.
Os plans de xestión son a ferramenta para unha explotación sostible e conservación dos recursos mariños que integran aspectos biolóxicos, sociais e económicos. A través dos plans desenvolvese o sistema de coxestión dos recursos marisqueiros entre a administración e o sector.
As entidades asociativas presentan a súa proposta de plans de xestión, na que adquiren importancia non só ás medidas técnicas para unha explotación sostible, senón tamén as actividades de semicultivo, control e vixilancia, elementos fundamentais para a mellora das zonas produtivas. A administración avalía o réxime de xestión da explotación dos recursos tendo en conta as variables biolóxicas e o estado dos stocks, así como as variables socioeconómicas da xestión e, se procede, introduce as melloras necesarias, co fin de asegurar unha explotación sostible e acadar unha maior rendibilidade económica.
Ademais da xestión sostible, a través dos plans de xestión realízanse actividades complementarias que contribúen á conservación e recuperación de hábitats e da diversidade, e que permiten garantir a viabilidade económica, social e ambiental do sector.
Os plans de xestión son o resultado dun estudo continuado da evolución dos recursos e do hábitat. Moitos dos traballos realizados para a elaboración e desenvolvemento dos plans de xestión achegan información que pode ser encadrada nos descritores e indicadores definidos pola Directiva Marco sobre a Estratexia Mariña (DMEM) como criterios para definir o bo estado medioambiental.
Os plans de xestión incorporarán información estandarizada que pode encadrarse nos descritores 1, 2, 3, 6 e 10 da DMEM. Os resultados da información ambiental do plan de xestión recollida ao longo de toda a costa galega para ser tratada como descritora do estado dos recursos mariños e do medio mariño, confírenlle un gran potencial debido á súa extensión no espazo e á súa continuidade no tempo.
O marisqueo, exercido a través dos plans de xestión, axústase a unha perspectiva sistémica axeitada, na medida en que mellora a biodiversidade, fomenta o uso axeitado do territorio, pode contribuír a minorar ou adaptarse ao cambio climático, e se axusta ao concepto de infraestrutura verde (azul no caso de medios acuáticos). O marisqueo, a través dos plans de xestión, responde ao concepto de infraestrutura verde na medida en que favorece ou mantén os servizos ecosistémicos, aplica a restauración ecolóxica, e mellora a conectividade.
A partires do ano 2018, os plans de xestión contemplan información estandarizada da perspectiva sistémica dos plans de xestión, no marco conceptual dos catro compoñentes da perspectiva sistémica: biodiversidade, uso do territorio, cambio climático e infraestrutura verde.
Polo tanto, examinados os plans de xestión remitidos polas entidades, vistos os informes emitidos polo persoal técnico desta consellería, e de conformidade coa disposto na Orde do 30 de decembro de 2015, pola que se regula a explotación dos recursos específicos no ámbito da Comunidade Autónoma de Galicia,
Artigo 1. Obxecto
Esta orde ten por obxecto aprobar os plans de xestión para recursos específicos para o ano 2019 que foron elaborados polas entidades asociativas do sector.
Artigo 2. Percebe (Pollicipes pollicipes)
Apróbanse os plans de xestión para o ano 2019 para a extracción de percebe, presentados polas entidades asociativas do sector, que se relacionan no cadro A.
Artigo 3. Solénidos (navalla/ longueirón/ longueirón vello)
1. Apróbanse os plans de xestión para o ano 2019, para a extracción de solénidos presentados polas entidades asociativas do sector, que se relacionan no cadro B.
2. Cando a extracción da navalla/longueirón/longueirón vello se vaia realizar con mergullo con subministro de aire desde superficie, será necesario que as entidades titulares dos plans presenten con cada solicitude de apertura mensual, un plan de control que permita avaliar os medios e medidas empregadas para garantir o control do esforzo pesqueiro en cada momento e poñerlle límite, de ser o caso.
A autorización de apertura mensual queda supeditada á adecuación e efectividade das medidas de control propostas.
Artigo 4. Equinodermos
Apróbanse os plans de xestión para o ano 2019, para a extracción de equinodermos, presentados polas entidades asociativas do sector, que se relacionan no cadro C.
Artigo 5. Peneira
Apróbanse os plans de xestión para o ano 2019, para a extracción de peneira, presentados polas entidades asociativas do sector, que se relacionan no cadro D.
Artigo 6. Algas
Apróbanse os plans de xestión para o ano 2019, para a extracción de algas, presentados polas entidades asociativas do sector e empresas, que se relacionan no cadro E.
Artigo 7. Anemones
Apróbanse os plans de xestión para o ano 2019, para a extracción de anemones presentados polas entidades asociativas do sector, que se relacionan no cadro F.
Artigo 8. Poliquetos
Apróbanse os plans de xestión para o ano 2019, para a extracción de poliquetos presentados polas entidades asociativas do sector, que se relacionan no cadro G.
Disposición adicional primeira. Zonas de traballo dos sectores de a pé e desde embarcación
Se non existe acordo de reparto da zona de traballo entre os sectores de marisqueo a pé e desde embarcación, as zonas dos dous sectores quedarán delimitadas pola liña que une os puntos de cota mareal cero, correspondente coa liña da baixamar máxima escorada.
Disposición adicional segunda. Tope de captura para o gabián (Lumbrineris impatiens)
Cando os topes de captura para o gabián (Lumbrineris impatiens) se establezan mediante unha medida volumétrica empregando un vaso graduado, as persoas participantes do plan empregarán o mesmo tipo de medida.
Disposición adicional terceira. O emprego do mergullo nos plans de xestión
Segundo a Orde do 23 de abril de 1999 pola que se regula o exercicio do mergullo profesional, modificada pola Orde do 13 de xuño de 2001, a aprobación dos plans con arte ou modalidade mergullo implica a autorización para realizar o mergullo nas zonas e períodos de vixencia daqueles, segundo as resolucións de apertura que sexan ditadas pola xefatura territorial, sen prexuízo da correspondente aprobación para efectos de seguranza, outorgada pola autoridade marítima correspondente, de acordo co establecido na Orde do 14 de outubro de 1997, do Ministerio de Fomento, que establece as normas de seguranza para o exercicio de actividades subacuáticas ou requisitos que estableza a normativa vixente.
Disposición adicional cuarta. Zonas de extracción de poliquetos por titulares de licenza de pesca marítima de recreo en superficie
Dentro do ámbito dos plans de xestión de poliquetos marisqueira poden contemplarse zonas para que as persoas titulares de licenza de pesca marítima de recreo en superficie podan capturar un máximo de 50 poliquetos/día, sen interferir coa actividade extractiva.
Na páxina web https://www.pescadegalicia.gal/gl/poliquetos publicaranse as zonas que as entidades asociativas do sector titulares de plans de xestión, de ser o caso, reservarán para a extracción de poliquetos para pesca marítima de recreo en superficie.
Disposición adicional quinta. Actividades de semicultivo e control dos bancos marisqueiros
De acordo co artigo 2.3 do Decreto 423/1993, do 17 de decembro, polo que se refunde a normativa en materia de marisqueo, extracción de algas e cultivos mariños, o traslado de semente, a limpeza dos bancos, así como as actividades de semicultivo necesarias para a mellora da produción, requiriran autorización e poderán levarse a cabo durante todo o ano.
De acordo co artigo 2.4 do Decreto 423/1993, do 17 de decembro, os traballos ou actividades de coidado, control seguimento, protección e vixilancia dos bancos marisqueiros, realizados polas mariscadoras e mariscadores no marco destes plans de xestión poderán desenvolverse todos os días do ano.
Disposición adicional sexta. Planes de xestión de recursos específicos para o 2020
As persoas interesadas en desenvolver un plan de xestión de recursos específicos no 2020 deberán achegar coa solicitude, un plan de xestión para ese ano, para o cal empregarase o modelo que se pode consultar na páxina web da Consellería do Mar (http://mar.xunta.gal/gl/content/plans-de-xestion-e-biodiversidade).
Disposición derradeira primeira. Consulta dos plans de xestión
Os plans de xestión presentados polas entidades que serviron de base para esta Orde estarán dispoñibles nos servizos centrais, xefaturas territoriais correspondentes da Consellería do Mar, así como na sede das entidades responsables destes.
Disposición derradeira segunda. Facultade de desenvolvemento
Autorízase a persoa titular da dirección xeral competente en materia de marisqueo para o desenvolvemento desta orde e que, co obxecto da mellora da xestión dos recursos e na procura dunha explotación sostible destes, adopte as medidas de xestión necesarias en función do estado dos recursos e dos informes emitidos polo persoal técnico.
Disposición derradeira terceira. Entrada en vigor
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 20 de decembro de 2018